ҚМДБ мәлімдемесі
"ҚМДБ мәлімдемесі" | "https://abai.kz/post/115755"
TITLE: ҚМДБ мәлімдемесі
URL: https://abai.kz/post/115755
META: "ҚМДБ мәлімдемесі" | "https://abai.kz/post/115755"
DATE: 02.07.2020
AUTHOR(s): Abai.kz
TOTAL WORDS: 385
TEXT: ҚАЗАҚСТАН МҰСЫЛМАНДАРЫ ДІНИ БАСҚАРМАСЫНЫҢ COVID-19 ІНДЕТІ КЕЗІНДЕ ЖАНАЗА ЖӘНЕ ҚҰДАЙЫ АС ӨТКІЗУГЕ ҚАТЫСТЫ МӘЛІМДЕМЕСІ Аса рақымды ерекше мейірімді Алланың атымен бастаймыз! Құрметті отандастар, қадірлі бауырлар! Елімізді дүрліктірген індеттің қаупі күннен-күнге өршіп бара жатқаны өздеріңізге мәлім. Ауру айтып келмейді. «Сақтансаң – сақтаймын» демекші, төрткүл әлемге қауіп төндірген дертке немқұрайлық таныту – өзіміз үшін ғана емес, жанымыздағы жандардың өміріне де әсерін тигізері хақ. Осы орайда, Қазақстан мұсылмандары діни басқармасы еліміздің мұсылман қауымын Жаназа намазы мен Құдайы астарға қатысудың келесідей ережесін сақтауға үндейді: 1. Жаназа намазына қатысты талаптарды орындауға: – Жаназа намазына бір ғана діни қызметкердің қатысуына; – Жаназа намазына тек отбасы және жақын тумаларының қатысуына; – Жаназаға жалпы саны 30 кісіден артық жиналмауға; – Бойында дене қызуы немесе жөтелі бар кісінің жаназа намазына мүлде қатыспауына; – Жаназа намазына келуші кісі міндетті түрде санитарлық нормаларды (бетперде тағу, медициналық қолғап кию және екі метрден кем емес арақашықтық) сақтауға; Індеттен қайтыс болған мәйітті дәрігердің нұсқаулығына сай жууға; – Жаназа намазы мен уағыздың жалпы уақытын 5 минуттан асырмауға; – Жаназа намазы барысында қол алысып амандаспауға; – Жаназа намазының сабын түзегенде кемінде екі метр қашықтықты сақтауға; – Қабір басында мәйіт жер қойнына тапсырылғаннан кейін жамағатты тездетіп қайтаруға; – Жасы үлкен кісілер, денсаулығы нашар адамдар (ер және әйел) және жас балалар жаназа намаздарына қатыспауға; – Қонақ асын өткізбеуге; – Жаназадан кейінгі асты өткізбеуге немесе отбасы мүшелерімен шектелуге. 2. Құдайы астарға (жетісі, қырқы, жүзі, жылы және тағы басқа) қатысты талаптарды орындауға: – Астарды өткізбеуге немесе отбасы мүшелері, жақын тумаларымен шектелуге; – Бір ғана діни қызметкердің қатысуына; – Санитарлық нормаларды (бетперде тағу, медициналық қолғап кию және арақашықтық) сақтауға. Құрметті жамағат! Алла Тағала қасиетті Құранда: «Өз-өздеріңді өз қолдарыңмен қауіп-қатерге салмаңдар» , – деп ескертеді. Өз өміріміз бен денсаулығымыз – Алла Тағаланың бізге берген аманаты. Алла Елшісі (оған Алланың салауаты мен сәлемі болсын) өзінің бір өсиетінде адам баласының өзіне де, өзгеге де зиян келтіруіне қатаң түрде тыйым салған. Шариғатта қандайда жұқпалы аурудың белгісі тараған кезде аурудың етек алуын тоқтатуда карантин қажет екені атап айтылған. Сондықтан қазіргідей көзге көрінбейтін зиянды дерт тараған кезде оның алдын алу – әрбір мұсылман баласы үшін міндет. Құрметті, отандастар! Сізде жөтел пайда болып, бойыңызда дене қызуының жоғарылауы байқалса немесе тыныс алу қиынға соққан жағдайда дер кезінде дәрігерге жүгінуге, сондай-ақ, қоғамдық орындарға, тіпті мешітке келуді тоқтатып, құлшылықтарыңызды үйлеріңізде орындауға кеңес береміз! Алла Тағала елімізді, халқымызды түрлі ауру-сырқаудан сақтағай! Әумин! Қазақстан мұсылмандары Діни басқармасы Abai.kz
